Torsdag gikk Høyre og Frp inn for et tunnellinnslag ved Kjøttbasaren. På Twitter jublet Aps gruppeleder Harald Schjelderup. De tre store partiene er fornøyde med at de har fått skjermet Bryggen for Bybanen.

Men i dette arbeidet har det også vært en sentral idé at man skulle gjøre Bryggen bilfri. I dag går det 10 000 biler langs den hver dag. Bystyrerepresentant Peter Frølich har til og med fått utarbeidet en visuell visjon av en bilfri Bryggen, som han har brukt som argument mot Bybanen her.

SVÆRT VANSKELIG

På grunn av store problemer med grunnvannsforholdene mellom Finngårdsstuene og Kjøttbasaren mener mange at det mest sannsynlige tunnellinnslaget blir i Vetrlidsallmenningen.

Er det dette som blir utfallet kan politikerne trolig kaste visjonen om en bilfri Bryggen på bosset, går det frem av denne rapporten.

Årsaken er dersom det blir tunnellinnslag i Vetrlidsallmenningen, som de tre store partiene i bystyret samler seg om, vil Bybanen forhindre all biltrafikk fra Torget til Øvregaten via allmenningen.

Bybanen vil ta all plass. Tunnellinnslaget vil gi en 80 meter lang skjæring inn i allmenningen og kun 4,5 meter igjen på hver side av tunnelen. Ikke nok plass til å la bilene kjøre opp til Øvregaten.

VISTE TIL BYMILJØTUNNELEN

Torsdag kveld, da vi snakket med Peter Frølich, Dag Skansen og Asle Wingsternes i Høyre, viste de til den nye Bymiljøtunnelen da BA lurte på hvordan trafikkomleggingen i området skulle løses. Denne nye biltunnelen har et innslag ved Bygarasjen, og kommer ut et stykke etter Bontelabo.

– MULIGHETEN FORSVINNER

Men fagrapporten som omhandler tunnellinnslag i Vetrlidsallmenningen sier nemlig følgende om alternativet, også med en Bymiljøtunnel:

– Målet med trafikkomlegging og etablering av Bymiljøtunnel er å få redusert trafikkbelastningen på sentrumsgatene, men samtidig må en sikre tilgjengelighet og varelevering til næring og boliger. Med en bane inn i Vetrlidsallmenningen, er det mulig å opprettholde toveis trafikk over Bryggen, og på den måten gi en rimelig god betjening også for varetransport.

– Det er imidlertid ønskelig å frigjøre Bryggen for trafikk, blant annet for å etablere bedre løsninger for opphold, fotgjengere og sykkel. Dersom Vetrlidsallmenningen stenges for trafikk, forsvinner denne muligheten.

TRANGE ALTERNATIVER

Årsaken er at når man ikke lenger kan kjøre opp og ned Vetrlidsallmenningen, er det få alternativer. En mulighet kunne vært Nikolaikirkeallmenningen eller Lodin Lepps gate. – Men gatene er trange med lite plass til svingebevegelser ut og inn av Bryggen og Øvregaten, vurderer de.

– De vurderes derfor som lite egnet for større kjøretøy som for eksempel busser eller vareleveringsbiler. En annen mulighet kunne være å åpne Lille Øvregate gate for trafikk, men denne gaten er også svært trang og ikke egnet for større kjøretøy.

– Dersom noen av disse gatene skal benyttes for varelevering, forutsetter det andre løsninger for varedistribusjon, med lettere og mindre kjøretøy. En stenging av Vetrlidsallmenningen gir også store utfordringer for turistbusser og tilkomst til Fløybanestasjonen, står det.

– DETTE FÅR VI TIL

Peter Frøilch sier til BA i dag at «hele målet vårt er jo en trafikkfri Bryggen».

– Så dette føler jeg meg sikker på at vi får til. Jeg er opptatt av at dette innslaget skal gjøres så skånsomt og estetisk som mulig. Innslaget i Finnegården fremheves i rapportene som minst inngripende av de to alternativene. Men nå må partienes gruppeledere i bystyret ta dette videre. Jeg er sikker på at de finner en god løsning sammen, sier han.

– Var du klar over det Norconsult skriver om trafikksituasjonen på Bryggen ved et tunnellinnslag i Vetrlidsallmenningen, før møtet dere hadde i Høyre i går?

– Ja.

– Hva ble sagt om dette temaet, da?

– Jeg vil ikke referere fra møtet, men vi har fått forsikringer om at dette får vi til, svarer Frølich.

VAR FOR BYBANEN LANGS BRYGGEN

Høyres gruppeleder Dag Skansen, som var for Bybanen langs Bryggen og tapte, sier at han er godt fornøyd med det politiske håndtverket som er gjort.

Spørsmålet er om han er fornøyd med de faglige innvendingene mot et innslag i Vetrlidallmenningen.

– Vi skal ha et tunnellinnslag i området ved Kjøttbasaren, det kan bety ulike løsninger. Fagfolkene får nå beskjed om å sette i gang og gjøre dette på en best mulig måte. Vi i Høyre har også tilsluttet oss at Bryggen skal være bilfri, og det ligger fast.

– Men hva med Norconsult sine innvendinger?

– Dette er ikke noe man engang trenger å være rakettforskere for å løse. Politisk sett er vi i en situasjon med et overveldende flertall som ikke vil ha Bybanen langs Bryggen. Hvis ikke dette skulle fungere, så er vi tilbake til noen ganske få alternativer som egentlig ikke er ønskelige.